Sukkelende SA Express knip vlerke oor Covid-19 | Netwerk24
Sukkelende SA Express knip vlerke oor Covid-19
Deur Elvira Wood 18 Maart 2020 07:46
SA Express het alle vlugte weens die Covid-19-pandemie gestaak.Foto: Argief
SA Express vlieg van Woensdag af nie meer nie.
Die lugdiens het Dinsdagaand in ’n verklaring gesê hy het besluit om sy diens vir eers weens die Covid-19-uitbreking te staak.
Alle vlugte is dus vanaf 18 Maart tot verdere kennisgewing afgelas.
Die lugdiens het egter gesê dat passasiers op “alternatiewe” vlugte geakkommodeer sal word, maar sê egter nie met watter lugdiens die passasiers nou gaan vlieg nie.
“Alle nie-kritieke personeel van SA Express sal gedurende hierdie tyd op verpligte verlof geplaas word,” lui die verklaring.
SA Express het ook gesê dat hy dié tyd gaan gebruik om sy netwerk te hersien én sy bedrywighede meer vaartbelyn te maak.
SA Express is vroeg in Februarie ingevolge ’n hofbevel in sakeredding geplaas. Dit kom twee maande nadat die Suid-Afrikaanse Lugdiens in vrywillige sakeredding geplaas is.
Hoewel albei die lugdienste in staatsbesit is, is hulle afsonderlike ondernemings.
Meer oor: Sal | Suid-Afrikaanse Lugdiens | Sa Express | Covid-19 | Lugdienste
Lugdienste vra hulp weens kansellasie van vlugte
Herbespreek jou vlug gratis by SAL, Mango, ander
SAL doen sy deel om virus te keer